CELEX: 32015R1137
Language: da
Date: 2015-07-13 00:00:00
Title: Kommissionens forordning (EU) 2015/1137 af 13. juli 2015 om ændring af (EF) nr. 1881/2006 for så vidt angår grænseværdien for ochratoksin A i krydderier af Capsicum spp. (EØS-relevant tekst)

14.7.2015   
            
            
               DA
            
            
               Den Europæiske Unions Tidende
            
            
               L 185/11
            
         KOMMISSIONENS FORORDNING (EU) 2015/1137
   af 13. juli 2015
   om ændring af (EF) nr. 1881/2006 for så vidt angår grænseværdien for ochratoksin A i krydderier af Capsicum spp.
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, stk. 3, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1881/2006 (2) er der fastsat en grænseværdi for ochratoksin A i krydderier af Capsicum spp.
            
         
               (2)
            
            
               Ved Kommissionens forordning (EU) nr. 105/2010 (3), som ændrede forordning (EF) nr. 1881/2006, blev der fastsat en grænseværdi for ochratoksin A i krydderier, der kan opnås ved at anvende god praksis. For at give de krydderiproducerende lande mulighed for at iværksætte forebyggende foranstaltninger og for ikke at afbryde handelen i urimeligt omfang blev der ved forordning (EU) nr. 105/2010 yderligere fastsat en højere grænseværdi på 30 μg/kg for en tidsbegrænset periode, inden grænseværdien på 15 μg/kg ville træde i kraft. Ved Kommissionens forordning (EU) nr. 594/2012 (4) blev denne periode for krydderier af Capsicum spp. forlænget indtil den 31. december 2014. Kommissionens tjenestegrene har i samarbejde med regeringseksperter fra medlemsstaterne evalueret opnåeligheden af lavere niveauer af ochratoksin A ved anvendelse af god praksis i forskellige producerende områder i verden. Selv om der er sket en betydelig forbedring for så vidt angår anvendelsen af god praksis i forskellige producerende områder, er det på grund af sommetider ugunstige vejrforhold i løbet af vækst og høst ikke altid muligt at opnå den tilsigtede lavere grænseværdi på 15 μg/kg for ochratoksin A i krydderier af Capsicum spp. Der bør derfor fastsættes en ny grænseværdi for ochratoksin A i krydderier af Capsicum spp., som det er muligt at opnå ved anvendelse af god praksis, og som stadig sikrer et højt sundhedsbeskyttelsesniveau.
            
         
               (3)
            
            
               Bilaget til forordning (EF) nr. 1881/2006 bør derfor ændres i overensstemmelse hermed.
            
         
               (4)
            
            
               Da den højere grænseværdi på 30 μg/kg fandt anvendelse indtil den 31. december 2014, bør den grænseværdi, der fastsættes ved nærværende forordning, finde anvendelse fra den 1. januar 2015.
            
         
               (5)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Bilaget til forordning (EF) nr. 1881/2006 ændres som angivet i bilaget til nærværende forordning.
   Artikel 2
   Krydderier af Capsicum spp., der ikke overholder grænseværdien for ochratoksin A i henhold til punkt 2.2.11 i bilaget til forordning (EF) nr. 1881/2006, som ændret ved nærværende forordning, og som er blevet lovligt markedsført inden den 1. januar 2015, kan fortsat markedsføres efter den nævnte dato indtil »bedst før«-datoen eller sidste anvendelsesdato.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. januar 2015.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 13. juli 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 37 af 13.2.1993, s. 1.
   
      (2)  Kommissionens forordning (EF) nr. 1881/2006 af 19. december 2006 om fastsættelse af grænseværdier for bestemte forurenende stoffer i fødevarer (EUT L 364 af 20.12.2006, s. 5).
   
      (3)  Kommissionens forordning (EU) nr. 105/2010 af 5. februar 2010 om ændring af forordning (EF) nr. 1881/2006 om fastsættelse af grænseværdier for bestemte forurenende stoffer i fødevarer, for så vidt angår ochratoksin A (EUT L 35 af 6.2.2010, s. 7).
   
      (4)  Kommissionens forordning (EU) nr. 594/2012 af 5. juli 2012 om ændring af forordning (EF) nr. 1881/2006 for så vidt angår grænseværdierne for de forurenende stoffer ochratoksin A, ikke-dioxinlignende PCB'er og melamin i fødevarer (EUT L 176 af 6.7.2012, s. 43).
   
      BILAG
      Punkt 2.2.11 i del 2.2, Ochratoksin A, i bilaget til forordning (EF) nr. 1881/2006 affattes således:
      
         
                     »2.2.11.
                  
                  
                     Krydderier, herunder tørrede krydderier
                  
                  
                      
                  
               
                     
                        Piper spp. (frugter deraf, herunder hvid og sort peber)
                     
                        Myristica fragrans (muskatnød)
                     
                        Zingiber officinale (ingefær)
                     
                        Curcuma longa (gurkemeje)
                  
                  
                     15 μg/kg
                  
               
                     
                        Capsicum spp. (tørrede frugter deraf, hele eller formalede, herunder chili, chilipulver, cayenne og paprika)
                  
                  
                     20 μg/kg
                  
               
                     Krydderiblandinger indeholdende et af ovennævnte krydderier
                  
                  
                     15 μg/kg«